Dôvodová správa

A.	Všeobecná časť

Návrh nariadenia vlády Slovenskej republiky o zvýšení sumy príspevku na pohreb, sa predkladá ako iniciatívny návrh Ministerstva práce, sociálnych vecí a rodiny Slovenskej republiky.

Príspevok na pohreb je jedna zo štátnych sociálnych dávok, ktorými štát prispieva rodinám pri vzniku a trvaní určitých životných udalostí. Poskytovanie príspevku na pohreb je upravené zákonom č. 238/1998 Z. z. o príspevku na pohreb v znení neskorších predpisov. Podľa súčasného právneho stavu sa príspevok na pohreb poskytuje jednorazovo v sume 2 100 Sk  a štát ním prispieva na úhradu výdavkov  spojených   so  zabezpečením   pohrebu   zomretého.  S   účinnosťou od 1. septembra 2004 sa navrhuje upraviť túto sumu na 2 300 Sk.

Finančné náklady spojené s poskytovaním  príspevku na pohreb sú závislé od vývoja úmrtnosti a ročne si uplatní nárok na príspevok  takmer 51 000 občanov, ktorí zabezpečovali pohreb zomretého. V roku 2003 predstavovali výdavky na príspevok na pohreb sumu 107,7 mil. Sk. 

Príspevok na pohreb bol v prvom polroku 2004 poskytnutý pre priemerne mesačne 4 174 poberateľov, pričom vyplatená suma finančných prostriedkov za sledované obdobie predstavovala  cca 52 963 tis. Sk. 

Zvýšenie sumy príspevku na pohreb na 2 300 Sk s účinnosťou od 1.9. 2004 by nepredstavovalo navýšenie finančných prostriedkov oproti schválenému rozpočtu na rok 2004 vo výške 115 792 tis. Sk. Predpokladané čerpanie do konca roka 2004 so zohľadnením 10 % valorizácie príspevku na pohreb od 1.septembra predstavuje cca 108 060 tis. Sk.  Pri navrhovanej 10 % valorizácii príspevku na pohreb od 1.9. 2004 sme vychádzali z rastúcich nákladov na zabezpečenie pohrebu (v Bratislave predstavujú výdavky na najlacnejší pohreb cca 12 000 Sk).

Odhad čerpania finančných prostriedkov na príspevok na pohreb v roku 2005  predstavuje cca 118 334 tis. Sk pri predpokladanom priemernom mesačnom počte zomrelých1) 4 246 a pri zohľadnení 4 % - nej valorizácie sumy príspevku na pohreb od 1.9. 2005.

Odhad čerpania finančných prostriedkov na príspevok na pohreb predstavuje cca 123 271 tis. Sk v roku 2006 a 127 187 tis. Sk v roku 2007 so zohľadnením každoročnej valorizácie od 1. septembra o predpokladané percento rastu spotrebiteľských cien, pričom sme vychádzali z predpokladaného priemerného mesačného počtu zomrelých v počte 4 271 osôb v roku 2006 a v počte 4 300  osôb v roku 2007.

1) Zdroj: Prognóza vývoja obyvateľstva SR do roku 2050, Infostat 2002

Návrh nariadenia nemá dopad na rozpočty obcí a na rozpočty vyšších územných celkov.

Návrh nariadenia nemá vplyv na zamestnanosť a na tvorbu pracovných miest.

Návrh nariadenia je v súlade s Ústavou Slovenskej republiky.

Vzhľadom na doložku zlučiteľnosti návrhu nariadenia vlády s právom Európskych spoločenstiev a s právom Európskej únie nie je možné vypracovať tabuľku zhody ani aproximačnú prílohu. 

Doložka zlučiteľnosti návrhu nariadenia  vlády s právom Európskych spoločenstiev
a s právom Európskej únie

1. Navrhovateľ nariadenia: Ministerstvo práce, sociálnych vecí a rodiny Slovenskej     
                                          republiky

2.  Názov návrhu nariadenia: Nariadenie vlády Slovenskej republiky o zvýšení sumy príspevku na pohreb

3. Záväzky  Slovenskej  republiky  vo  vzťahu  k   Európskym  spoločenstvám a k Európskej únii: 
          Vzhľadom na členstvo Slovenskej republiky v Európskej únii je vyjadrovanie záväzkov Slovenskej republiky vo vzťahu k Európskym spoločenstvám a k Európskej únii z hľadiska priorít aproximácie práva podľa čl. 70 Európskej dohody o pridružení, Bielej knihy, Partnerstva pre vstup, Národného programu pre prijatie acquis communautaire, screeningu, Pravidelnej správy Európskej komisie o stave pripravenosti Slovenskej republiky na členstvo v Európskej únii bezpredmetné.

4. Problematika  návrhu nariadenia nie je upravená v práve Európskych spoločenstiev ani v práve Európskej únie.

5. Stupeň   zlučiteľnosti   návrhu  nariadenia  s  právom  Európskych  spoločenstiev a  s právom Európskej únie: bezpredmetné.

6. Gestor: bezpredmetné.

7. Účasť expertov pri príprave návrhu nariadenia: žiadna.

A.	Osobitná časť

K   § 1  a   2

Príspevok na pohreb sa zvyšuje zo sumy 2 100 Sk  na sumu 2 300 Sk s účinnosťou od 1. septembra 2004.